वनकर्मियों ने 45 कुपोषित बच्चे लिए गोद, रखेंगे ख्याल
जंगलों के पास स्थित गांवों के कुपोषित बच्चों को तंदुरुस्त बनाने के लिए वन विभाग उन्हें गोद ले रहा है। इन बच्चों को प्रोटीन पाउडर, प्राथमिक उपचार की व्यवस्था करवाई जा रही है। शनिवार को डबलचौकी के समीप सिवनी और चोरल के पास आशापुरा गांव में बच्चों को तौल कर देखा गया।
वनरक्षकों को बच्चों की उम्र के हिसाब कितना वजन होना चाहिए। इसका चार्ट स्वास्थ्य विभाग से लेकर थमा दिया गया था। वनरक्षकों ने तौलकांटे पर झोली डाल दी। एक के बाद एक माताओं ने बच्चोंं को झोली में डाला। कांटे का इशारा होते ही बच्चों की पहचान हो गई कि वह कुपोषित है या पोषित। सिवनी में दो बच्चों की जांच की तो उनमें से 28 और चोरल के पास आशापुरा गांव में ढाई सौ बच्चो की जांच की तो 17 कुपोषित बच्चों की पहचान की गई। सभी बच्चों की शारीरिक परेशानी भी दर्ज की गई। दो महीने के भीतर इन बच्चों को कुपोषण से बाहर लाने का लक्ष्य है।
एसडीओ आरएन सक्सेना के मुताबिक दीनदयाल वनांचल सेवा के नाम से विभाग ने योजना शुरू की है। ग्राम वनों में स्वास्थ्य संबंधी काफी परेशानी रहती है। बच्चों की ग्रोथ बचपन में गड़बड़ हो जाए तो बड़े होने तक परेशानी रहती है। इसी को देखते हुए उन्हें प्रोटीन पाउडर देकर हृष्टपुष्ट बनाने का प्रयास किया जा रहा है।
वन संरक्षक वीके वर्मा का कहना है कि बच्चों के साथ-साथ बुजुर्गोंं की भी जांच की जा रही है। सिवनी में कई बुजुर्गो को आंखों की परेशानी थी। उन्हें निजी हॉस्पिटल में रेफर कर इलाज करवाया जाएगा। महू, मानपुर और चोरल क्षेत्र के वन ग्रामों में हर महीने इस तरह अभियान चलाकर बच्चों की सेहत परखी जाएगी। एक साल बच्चों को पोषित करने का जिम्मा विभाग ने लिया है। हर वनरक्षक को पांच से 10 बच्चों की जिम्मेदारी सौंपी गई है।
बच्चों के साथ बुजुर्गों की भी जांच की
वन रक्षकों को सौंपी जिम्मेदारी
कुपोषित बच्चों के स्वास्थ्य पर नजर रखने के लिए वन रक्षकों को जिम्मेदारी सौंपी है। परिजन बच्चों को प्रोटीन पाउडर पिला रहे हैं या नहीं? अन्य पोषण सामग्री जो दी जाएगी वह खिलाई जा रही है या नहीं यह देखेंगे। दो महीने पहले भी चोरल स्थित रेंज कार्यालय में शिविर लगा था। तब 80 बच्चों को गोद लिया था। इनमें से अधिकांश कुपोषण से बाहर आ गए हैं। इनका वजन भी दो से तीन किलो बढ़ा है।
डबलचौकी स्थित सिवनी गांव में वन विभाग ने कैंप लगाया। पहले तराजू पर बच्चों का वजन किया, फिर उन्हें प्रोटीन दिया। कुपोषित बच्चों को गोद भी लिया। - फोटो: संदीप जैन
पहल
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva npi_Deva